Skotlannin pääministeri ja Skotlannin kansanpuolueen johtaja Nicola Sturgeon.

Skotlannin pääministeri ja Skotlannin kansanpuolueen johtaja Nicola Sturgeon. Robert Perry / EPA

Skotlannin maakuntahallituksen pääministeri Nicola Sturgeon sanoo, että uusi itsenäisyysäänestys järjestetään syksyn 2018 ja kevään 2019 välillä.

Skotlannin pääministeri Nicola Sturgeon on vahvistanut, että hän pyytää lupaa uuden itsenäisyyskansanäänestyksen järjestämiseksi. Sturgeonin mukaan olosuhteet ovat sellaiset, että uuden kansanäänestyksen järjestäminen on tarpeen.

Britannian parlamentti käsittelee parhaillaan maan EU-eroa koskevaa lakiesitystä. Jos parlamentin ala- ja ylähuone hyväksyvät lain maanantaina, Britannian pääministerin Theresa Mayn odotetaan ilmoittavan EU-eron käynnistämisestä tiistaina.

Sturgeonin mukaan uusi itsenäisyyskansanäänestys järjestetään syksyn 2018 ja seuraavan vuoden kevään välillä. Tuolloin Britannian EU-eron ehdot pitäisi olla tiedossa.

Britannian eroneuvotteluiden pitäisi kestää kaksi vuotta. Maan uskotaan eroavan Euroopan unionista kevään 2019 aikana.

Kova brexit vai itsenäisyys?

Edinburghissa puhuneen Sturgeonin mielestä skottien pitää päästä valitsemaan Britannian tarjoaman kovan brexitin ja itsenäisyyden välillä. Skotlannin aluehallinto haluaa pysyä EU:n sisämarkkinoiden jäsenenä.

– Skotlannin on voitava valita, seuraako se Yhdistynyttä kuningaskuntaa kovaan brexitiin vai tuleeko siitä itsenäinen maa, joka voi solmia tasa-arvoiset suhteet muun Britannian ja EU:n kanssa, Sturgeon painotti

Britannian kansanäänestyksessä 62 prosenttia skoteista äänesti EU-jäsenyyden puolesta. Uuden itsenäisyyskansanäänestyksen järjestämiselle tarvitaan Skotlannin alueparlamentin ja Britannian hallituksen lupa.

Kansanäänestystä myös arvostellaan

Britannian pääministeri Theresa May ei ole toistaiseksi kertonut, antaako hän luvan toisen itsenäisyyskansanäänestyksen järjestämiselle. Mayn tiedottajan mukaan skottien enemmistö ei halua uutta kansanäänestystä.

Skotlannin konservatiivipuolueen puheenjohtaja Ruth Davidson aikoo äänestää alueparlamentissa Sturgeonin pyyntöä vastaan.

– Nicola Sturgeonin valitsema tie johtaa vain nykyistä syvempään jakautumiseen ja epävarmuuteen, Davidson kirjoitti twitterissä.

Nicola Sturgeon has today chosen the path of further division and uncertainty. We will vote against any request for a Section 30 next week. — Ruth Davidson (@RuthDavidsonMSP) 13. maaliskuuta 2017

Skotlannin alueparlamentissa itsenäisyyden kannattajilla on ennemmistö. Sturgeonin Skotlannin kansanpuolueen SNP:n lisäksi myös vihreät tukevat Skotlannin itsenäisyyttä.

Britannian oppositiossa olevan Työväenpuolueen puheenjohtaja Jeremy Corbyn sanoo, ettei hänen puolueensa aio vastustaa uutta itsenäisyysäänestystä, jos Skotlannin alueparlamentti tukee sitä. Alueparlamentin äänestyksessä Työväenpuolueen edustajat aikovat kuitenkin äänestää kansanäänestystä vastaan.

If, however, the Scottish parliament votes to have #indyref2, Labour will not block that democratic decision at Westminster. — Jeremy Corbyn (@jeremycorbyn) 13. maaliskuuta 2017

Tuoreimmissa mielipidetiedusteluissa (siirryt toiseen palveluun) itsenäisyyden kannatus on hieman kasvanut. Itsenäisyyttä kannattaa 49 prosenttia skoteista.

Lähteet: Reuters, Afp, AP